യുവസംരംഭകര്ക്ക് എല്ലാ പ്രോത്സാഹനവും: മന്ത്രി ജെ. ചിഞ്ചുറാണി കൊല്ലം: ക്ഷീരകര്ഷക, പുല്കൃഷി മേഖലകളിലേക്ക് കൂടുതല് യുവജനങ്ങള് സംരംഭകരായി എത്തുന്ന സാഹചര്യത്തില് എല്ലാ പ്രോത്സാഹനവും നല്കും എന്ന് മൃഗസംരക്ഷണക്ഷീരവികസന വകുപ്പ് മന്ത്രി ജെ.ചിഞ്ചു റാണി. കൊട്ടിയം മൃഗസംരക്ഷണ പരിശീലന കേന്ദ്രത്തിന്റെ ആഭിമുഖ്യത്തില് കടയ്ക്കല്,ചാണപ്പാറ സന്മാര്ഗ ദായിനി സ്മാരക വായനശാലയില് നടക്കുന്ന ദ്വിദിന സംരംഭകത്വ പരിശീലന പരിപാടി ഓണ്ലൈനായി ഉദ്ഘാടനം ചെയ്യുകയായിരുന്നു മന്ത്രി. ക്ഷീര മൃഗസംരക്ഷണ മേഖലയില് പുതിയ പദ്ധതികള് നടപ്പാക്കുകയാണ്. 50 മുതല് 100 വരെ കന്നുകാലികളുള്ള ഫാമുകള് നടത്തുന്നതിനും ആളുണ്ട്. ഇവരെ പ്രോത്സാഹിപ്പിക്കുന്നതിനായി ബാങ്ക് മുഖേന സബ്സിഡി നിരക്കില് ലോണുകളും അനുവദിക്കുന്നുണ്ട്. സ്ത്രീകളടക്കം പുതിയ സംരംഭകരെ ഈ മേഖലയിലേക്ക് കൊണ്ടുവരുന്നതിന് പരിശീലന പരിപാടികള് സഹായകരമാകുമെന്നും മന്ത്രി പറഞ്ഞു. കൊട്ടാരക്കര താലൂക്ക് ലൈബ്രറി കൗണ്സില് പ്രസിഡന്റ് ജെ. സി. അനില് അധ്യക്ഷനായി. ഇട്ടിവ ഗ്രാമപഞ്ചായത്ത് വൈസ് പ്രസിഡന്റ് ബി. ഗിരിജമ്മ, എല്.എം.ടി.സി പ്രിന്സിപ്പല് ട്രെയിനിങ് ഓഫീസര് ഡോ ജി.ആര് ഹരികൃഷ്ണകുമാര്, കൊട്ടാരക്കര കാര്ഷിക വികസന ബാങ്ക് പ്രസിഡന്റ് കൊല്ലായില് സുരേഷ്, ഡോ. വേണുഗോപാല്, ഓച്ചിറ ക്ഷീര വികസന പരിശീലന കേന്ദ്രം പ്രിന്സിപ്പാള് ഡോളസ്, ചടയമംഗലം ക്ഷീരവികസന ഓഫീസര് പൗര്ണമി, മൃഗസംരക്ഷണ പരിശീലന കേന്ദ്രം അസിസ്റ്റന്റ് ഡയറക്ടര് ഡോ. ഡി. ഷൈന് കുമാര് തുടങ്ങിയവര് പങ്കെടുത്തു. ഇന്ന് ഓഗസ്റ്റ് 15 സമാപന സമ്മേളനം ഉദ്ഘാടനവും സാക്ഷ്യപത്ര വിതരണവും ജില്ലാ പഞ്ചായത്ത് പ്രസിഡന്റ് സാം. കെ. ഡാനിയേല് നിര്വഹിക്കും. ഇട്ടിവ ഗ്രാമപഞ്ചായത്ത് പ്രസിഡന്റ് അമൃത അധ്യക്ഷയാവും. The post യുവസംരംഭകര്ക്ക് എല്ലാ പ്രോത്സാഹനവും: മന്ത്രി ജെ. ചിഞ്ചുറാണി first appeared on MalayalamExpressOnline.